## Salomé Pradas sol·licita una reunió amb els ministres de Justícia i Interior per a garantir les necessitats de l’Administració de Justícia i la seguretat ciutadana a la Comunitat Valenciana

*** Al ministre de Justícia li ha demanat una trobada per a exposar-li personalment les necessitats prioritàries, i inajornables, que es requerixen en matèria de Justícia a la Comunitat Valenciana
* Al ministre de l’Interior li requerix la convocatòria per a plantejar-li la importància de reforçar els recursos humans i tècnics de les Forces i Cossos de Seguretat que vetlen per la seguretat de tots els ciutadans**

La consellera de Justícia i Interior, Salomé Pradas ha remés sengles cartes al ministre de Justícia, Félix Bolaños, i al ministre de l’Interior, Fernando Grande-Marlaska, en què els sol·licita formalment una reunió.

Al ministre de Justícia li ha demanat esta trobada per a exposar-li personalment les necessitats prioritàries, i inajornables, que es requerixen en matèria de Justícia a la Comunitat Valenciana. Al ministre de l’Interior li sol·licita la cita per a plantejar-li la importància de reforçar els recursos humans i tècnics de les Forces i Cossos de Seguretat que vetlen per la seguretat de tots els ciutadans.

La titular de Justícia i Interior de la Generalitat ha cursat esta petició després de conéixer les necessitats de l’Administració de Justícia Valenciana en les reunions que ha mantingut recentment amb diferents operadors jurídics, així com en les visites que ha fet a seus de jutjats i tribunals. El dèficit d’òrgans judicials ha agreujat la càrrega de treball que suporten els tribunals valencians fins a límits insuportables de manera que la Comunitat Valenciana és una les autonomies que patix més càrrega de treball de tot l’Estat, que supera els indicadors aprovats pel Consell General del Poder Judicial.

La consellera ha incidit a “establir un diàleg permanent amb el Ministeri perquè la nostra justícia siga eficient i àgil. Això significa que la nostra justícia ha d’estar dotada amb els mitjans necessaris i indispensables que la nostra Comunitat es mereix”.

En la seua comunicació amb els dos ministeris, la consellera ha posat l’accent a “obrir un nou marc de col·laboració entre les dos administracions, per a millorar l’eficiència i l’operativitat en matèria de justícia, seguretat ciutadana i protecció civil”, i ha afegit que “és essencial enfortir la cooperació interinstitucional per a fer front als desafiaments actuals i futurs”.

Fecha: 29/08/2024